Sesongen 2008 åpnet svært bra for Thomas Löfkvist. Han ble nummer tre i UCI ProTour-rittet Tirreno-Adriatico etter Fabian Cancellara og Enrico Gasparotto, og vant dessuten konkurransens ungdomstrøye. Löfkvists beste etappeplassering i rittet var tredjeplassen på femte etappe, en tempoetappe, etter Fabian Cancellara og David Zabriskie. I klassikeren Milan-Sanremo, noen få dager etter Tirreno-Adriatico, gikk Löfkvist i et brudd sammen med blant andre Paolo Bettini og Davide Rebellin. Bruddet holdt lenge avstand ned til hovedfeltet og hadde på det meste rundt 40 sekunders ledelse på hovedfeltet. Gruppen ble hentet rett før siste bakke og Löfkvist trillet inn til en 86.-plass.